До

Общински съвет

гр. Мездра

ОТЧЕТ ЗА ДЕЙНОСТТА ЗА 2023г.

НА НАРОДНО ЧИТАЛИЩЕ „ФАКЕЛ-1926”

СЕЛО ЗВЕРИНО, ОБЩИНА МЕЗДРА

Създадено през 1926 г. като просветно огнище, през 1962г. е открита новопостроената триетажна сграда на НЧ ”Факел-1926” с. Зверино с площ 400 кв.м., като през изминалите 97 години Читалището винаги е било пазител на българския бит и култура, обединяващ хората и институциите в съвместна работа за развитие на културния живот в Зверино, място наситено с атмосфера и усещане за българска духовност и национална идентичност, пазител на знанията за родния край, на българските традиции и обичаи, стожер за развитие на художествена самодейност.

**I. БИБЛИОТЕЧНА ДЕЙНОСТ**

Библиотеката при НЧ ”Факел-1926” с. Зверино разполага с разнообразен книжен фонд, новосъздаден детски отдел, „Кът - краезнание”, работим съвместно с детската градина и училището, като провеждаме различни инициативи за стимулиране на четенето. Провеждаме открити уроци, занимания по интереси, рецитали, литературни четения, лятна работа с деца, творчески работилници. Представяме книгите на местните автори. Участваме в Националните инициативи: Маратон на четенето, Чети с мен и Ден на четенето.

Библиотечен фонд: 14361 тома;

* Набавени библиотечни материали за 2023г. - 997 книги - от спечелен проект и дарение ;
* Абонамент: 4 периодични издания;
* Читатели: 307;
* Посещаемост: 4852;
* Раздадени БД: 790 тома;
* Културно просветна дейност – брой изяви: 82;
* През 2023г. **спечелихме проект по програма „Българските библиотеки – съвременни центрове за четене и информираност”** към Министерството на културата на стойност 1139.79 лв., с който фонда на библиотеката при НЧ ”Факел-1926” се обогати с 67 нови издания художествена и отраслова литература.
* През 2023г. в НЧ”Факел-1926” с. Зверино **организирахме съвместна дейност с експерти от Дирекция Национален парк „Врачански Балкан”,** като проведохме Открит урок с ученици на тема „Дивата природа – защитени животни и растения във Врачански Балкан”, с цел запознаване с биоразнообразието във Врачански Балкан и опазване на околната среда.
* **5 юли -** Много вълнуваща бе и **срещата с експертите от Национален парк „Врачански Балкан” по време на инициативата „Лято в Библиотеката”**. По интересен и интерактивен начин над 20 деца участваха в образователната инициатива ”Познаваме ли горските животни”, като децата научиха за живота и навиците на дивите животни, за това с какво се хранят отделните видове, а Читалището се превърна в малка горска енциклопедия за всички участващи деца. В заниманието бяха включени презентации, активни игри, редене на пъзели, познаване на животни и много други.
* **10 май -** **Организирахме среща в Читалището с писателката Надежда Захариева,** съпруга на големия поет Дамян Дамянов, която през 2005г. е назначена за заместник - министър на културата! Една вдъхновяваща среща посветена на нейното творчество и на живота с нейния съпруг. Творчество, което включва 18 издадени стихосбирки и четири романа, посветени на живота и любовта, изразяващо душата на човека, разговор за живота – без маска и без грим, да живееш без да търсиш кумири, а да намираш самия себе си. Литературната среща откри Стилияна Стоянова, а от името на НЧ”Факел-1926” връчихме поздравителен адрес и цветя на писателката! Ученици при СУ”Св. Климент Охридски” поднесоха рецитал с нейни стихове. Събитието уважиха творците на с. Зверино и членове на ХТК ”Факел”, ученици, учители, библиотекари, почитатели на писателката.
* **27 юни - Гостуваха ни група от 30 ученици от Клуб „Наука и творчество – „Steam club” гр. София**, посещение насочено на учене чрез преживяване, основано на наука, изкуство и творчество, като представихме богата програма, изпълнена с игри, изненади и подаръци. Гостуването премина с разглеждане на библиотеката и четене на любими приказки и отговаряне на въпросите „Кои са героите”, „Кой е авторът”, „Какво Ви хареса най - много в приказката”. Игра – „Какво ни прави щастливи – изобразено в рисунка”, „Прави като мен” – имитиране на животни, разглеждане на Етнографската сбирка – подредена с любов към корените и историята на с. Зверино.
* **03-07 юли – Ежегодно провеждаме инициативата „Лято в библиотеката”,** която обхваща деца на възраст от 6 до 14 години**.**

„Лято в библиотеката” включваме разнообразни арт дейности, настолни игри, ролеви игри, викторини с награди, време за четене, творчество, забавление, общуване, срещи и нови приятелства! Стремим се чрез креативност, творческо мислене, реализиране на нови идеи, да стимулираме детската инициативност, въображение и сръчност, и децата да са удовлетворени от постигнатите резултати.

* 20 декември – Игнажден – **проведохме** **Първи конкурс за коледна картичка – „Коледни вълшебства”**, организиран от НЧ”Факел-1926” с. Зверино. В конкурса се включиха 63 ученици от СУ ”Св. Климент Охридски”с. Зверино от първи до седми клас, като изработените картички подредихме в прекрасна изложба. Изработените картички се оцениха от жури в състав – Стилияна Стоянова – секретар в Читалището, Наталия Иванова - начален учител в Училището, Маринела Илиева – учител по изобразително изкуство, Нели Стоянова – художник и Цветанка Стоянова – художник. За проявената креативност и старание всички участници получиха грамоти и шоколад, а за най - добрите картички учениците получиха специални награди.

Всички картички бяха изложени на Коледния благотворителен базар в Зверино в подкрепа на благотворителната инициатива „Коледната приказка на Вики”.

**Участия на Стилияна Стоянова в обучения и семинари:**

* 24 и 25 април – Международен уъркшоп „Диверсифициране на културно информационни услуги и устойчиво развитие на публики” по Проект „Книжни пътеки и мобилни библиотеки от Северозападна България до Скандинавия", организиран от РБ "Христо Ботев" гр. Враца;
* 6 юни - Семинар „Информационна грамотност” организиран от РБ „Христо Ботев“ – Враца, с лектори Катрин Рупрехт, докторант в университета „Пол Валери“ във Франция и Василка Коловска - учител по английски език в СУ "Иван Вазов" - Мездра.;
* 15 юни – Семинар „Информационна грамотност” – онлайн
* 26 юни - Изготвяне на План за прилагане на информационна грамотност на тема „Тенис на маса – Силата и важността да спортуваме” – спечелен ваучер за книги.
* 27 и 28 юни – Участие в семинар „Читалищата – възможности и добри практики” проведен в НЧ ”Развитие -1869” гр. Враца;
* 19 септември - Обучение на тема „Работа с облачно базирани технологии и работа в новата интегрирана библиотечна система”, проведено в РБ ”Христо Ботев” гр. Враца;
* 25 и 26 септември – Обучение на тема „Киберсигурност. Осведомеността в областта на цифровата сигурност”, проведено в РБ”Христо Ботев” гр. Враца;

**Открити уроци, организирани в НЧ”Факел-1926” от Стилияна Стоянова съвместно с местното училище:**

* 15 февруари - Нарисувай Левски” – 150 години неувяхващ пример на свобода, справедливост и равноправие, съвместно с ученици от пети клас с г-жа Маринела Илиева;
* 17 март – Традиционни народни празници от фолклорния празничен календар на българина, проведен в етнографски кът на Читалището, съвместно с ученици от пети клас и г-жа Валя Цекова;
* 26 април – „Дивата природа и биоразнообразието във Врачански Балкан” съвместно с експерти от Врачански Балкан и шести клас с учител Ани Пагелска;
* 5 юли – „Познаваме ли горските животни” съвместно с експерти от Врачански Балкан;
* 25 октомври - Открит урок на тема „Родолюбие”, посветен на народните будители, съвместно с г-жа Петя Илиева – ресурсен учител в училището;
* 01 декември – „Празниците през декември и свързаните с тях обичаи”, с ученици от първи клас с г-жа Димитрина Драганчева и Таня Иванова;

**Викторини:**

* 20 април- „Колко добре познаваме великите български автори ?”
* 27 юни - „Гатанка отгатни и награда получи !”;
* 04 юли – „Знам и мога !” с вълшебна кутия с награди;
* 01 декември - Викторина „Кой е Дядо Коледа?” ;

**Рецитали:**

* 06 януари – Богоявление в Зверино – Рецитал „Силата на вярата и българските традиции”;
* 17 февруари – „150 години безсмъртие – в почит на великия национален герой Васил Левски” – рецитал в библиотеката на Габриела Невелинова;
* 17 февруари – „Апостола на свободата – Васил Левски” – рецитал на ученици при СУ ”Св. Климент Охридски”;
* 03 март – Рецитал „145 години свободна България”- тържествена програма на площад „4 юни”;
* 13 април – Великденски рецитал с авторски стихотворения на писателите Иванка Гьонова и Христана Цветкова;
* 10 май – „ В тревите да жужат щурчета” - Рецитал на стихотворения от творчеството на писателката Надежда Захариева;
* 04 юни – Ден на с. Зверино - „Тоз, който падне в бой за свобода, той не умира” – рецитал и паметки;
* 04 юни – Шести НФФ „Змей Горянин” - „Българският фолклор в музиката, песните и танците”.
* 01 ноември – „Неуморимия майстор на духовата музика – Димитър Асенов Дидията”;
* 16 декември – Коледен концерт в Читалището. Рецитал – „ Коледна магия”;

**Литературни четения организирани от Стилияна Стоянова съвместно със СУ ”Свети Климент Охридски” , ДГ”Звездичка”, четения на ХТК”Факел” , участие в краеведски четения:**

* 21 януари – „Поетични мигове край топлото огнище” – литературно четене на ХТК”Факел”;
* 14 февруари – „Наздравица за любовта” - литературно четене на ХТК”Факел”;
* 08 март – „Жената – любов и вдъхновение” – литературно четене на ХТК ”Факел” по случай Международния ден на жената;
* 2 април - „Приказни светове с много цветове, библиотекарят разказва…”, посветен на Ден на детска книга в детски отдел на библиотеката. „Маратон на четенето”.
* 08 април – „Вълшебни приказки в детски отдел на библиотеката”. „Маратон на четенето”.
* 20 април – Маратон на четенето и „Защо е полезно да четем” с участието на пети и шести клас с учители Ани Пагелска и Валя Цекова. Верижно четене.
* 12 май - Участие в на ХII майски краеведски четения на Краеведско дружество при НЧ ”Просвета – 1925” гр. Мездра в Община Мездра, с представяне на книгата село Зверино (история, бит, етнография, фолклор) от Стилияна Стоянова;
* 24 май – „Върви народе възродени” - литературно четене на ХТК”Факел”;
* 24 юни – „Еньовденска магия” - литературно четене на ХТК”Факел”;
* 26 септември - Участие в „Ден на краеведа” в РБ ”Христо Ботев” гр. Враца с книгата село Зверино (история, бит, етнография, фолклор) на Стилияна Стоянова;
* 3 юли – „Чуден приказен свят” – четене на приказки с поука в инициативата „Лято в библиотеката”;
* 6 юли – „Познай приказката” – четене на приказки в инициативата „Лято в библиотеката”;
* 1 октомври – „Със стих и песен на уста, та така до сто лета”- литературно четене на ХТК ”Факел”;
* 17 ноември – Участие в Националната инициатива Ден на четенето. „Котаракът в чизми” – четене на приказки от библиотекаря в група „Ежко Бежко” при ДГ ”Звездичка”;
* 17 ноември – Участие в Националната инициатива Ден на четенето. „Джак и бобеното зърно” – четене на приказки от библиотекаря в група „Детелина” при ДГ ”Звездичка”.
* 26 ноември – 110 години от рождението на Асен Босев –литературно четене на ХТК” Факел”.
* **Представяне на книги :**
* 9 март – Съвместна инициатива на НЧ”Факел-1926” с. Зверино и НЧ” Пенчо П. Славейков – 1921” гр. София, с гостуване в София и провеждане на „Литературна вечер”. Представяне на книгата село Зверино (история, бит, етнография, фолклор) на Иван Цанев и представяне на писателите от Зверино. Участие взеха Цветан Ценов, Стилияна Стоянова, Борислав Радославов, Калин Дацов, Иванка Гьонова, Дарина Цветкова, Иванка Колева, Стефчо Василов;
* 18 май – „Броеница от гласове” на Румен Стоичков в РБ”Христо Ботев” гр. Враца;
* 30 юни – Представяне на книгата „Живо огнище” на Дарина Цветкова в НЧ”Факел-1926”;
* 10 декември– Представяне на новите книги на Стефчо Василов – „Нощни строфи”, Дарина Цветкова - “Българка съм” и Иванка Гьонова - „Живот между две дати” и „Абсурдите на новото време”;

На 10.02.2019г. към НЧ”Факел-1926” създадохме **Художествено творчески клуб „Факел”**, като за председател бе избрана писателката Дарина Цветкова. Той обединява 36 писатели, художници и фотографи от село Зверино, които представят своето творчество пред местната общност. Провеждат се литературни четения по повод бележити дати, годишнини и празници. Има издадени 4 Алманаха.

**Издадени книги на автори от село Зверино през 2023г.**

* „Живот между две дати” – Иванка Гьонова;
* „Нощни строфи” – Стефчо Василов;
* „Живо огнище” и “Българка съм” – Дарина Цветкова;
* Археологически комплекс „Калето” и още седем забележителни туристически обекта в Община Мездра – участие на Борис Кръстев;
* С дух, перо и китара” - Иван Велчов;
* Алманах 4 на ХТК ”Факел”;
* Цветко Стеев - „Сами под слънцето” – второ допълнено издание;
* Цветко Стеев - „Царете Булгари”.

**Творческа работилница:**

* 28 февруари – “Мартеницата – символ на здраве и късмет” – работилница за изработване на мартеници;
* 07 април – „Лазаре, Лазаре” – арт декор за Лазаровден;
* 12 април – „Шарено, писано яйце” – арт декор за Велики четвъртък;
* 03 юли – „Лято в библиотеката” – играем и творим – „Да направим книга”;
* 04 юли – Лято в библиотеката – „Творчество без граници”;
* 05 юли –– Лято в библиотеката - „Шарена игра”;
* 07юли – Лято в библиотеката – „Сръчни ръце – учене чрез правене и чрез забавление”. Награждаване на всички участващи деца.
* 01 декември – Вълшебството на коледните празници и украсяване на елхата в Читалището, заедно с учениците от първи клас;
* 07 декември – „Коледна приказка през детските очи” - Съвместна Арт работилница на НЧ”Факел-1926” с шести клас и г-жа Маринела Илиева по изработване на коледни картички;
* 15 декември – Цветни коледни светлини греят на сцената на Читалището – декор за Коледен концерт – Цветан Ценов и Стилияна Стоянова;
* 21 декември – Арт работилница по изработване на сувенири за Коледен благотворителен базар в Зверино;
* 22 декември - „Коледари” – низане на пуканки за калпаците на коледарите;

**Изложби:**

* 01 март – Изложба с ръчно изработени мартеници в Читалището;
* 21 март – „Честита Първа пролет” – изложба на детски рисунки в Читалището, посветени на пролетта;
* 07 декември - Изложба „Коледна приказка през детските очи” в Читалището;
* 17 декември – Изложба на коледни картички от конкурса „Вълшебна Коледа” в Читалището.

**Витрини:**

* 13 януари - 160г. от рождението на Алеко Константинов;
* 02 февруари - Нови книги в библиотеката;
* 01 март – „Честит ден на самодееца;
* 21 март – „Първи слънчеви пролетни лъчи”;
* 29 април – 130г. от рождението на Елисавета Багряна – детски писател и преводач;
* 03 май – „Историята – мост към бъдещето”;
* 24 юни – Еньовден – денят на св. Йоан Кръстител, билките, изгряващото слънце и лековитата вода”;
* 1 септември – 125 години от рождението на Димитър Талев – български писател, автор на тетралогията „Железният светилник”, „Преспанските камбани”, „Илинден”, „Гласовете ви чувам”;
* 21 септември – 180 години от рождението на Георги Бенковски – български революционер, ръководител на Априлското въстание през 1876г.;
* 22 септември – „115 години Независима България”;
* 22 ноември – 110 години от рождението на Асен Босев – автор на детско – юношеска литература;;
* **Куклен театър** „Мале мале” в Зверино;
* **28 ноември** – „Демонстративно готвене с Мастър шеф по иновативен и здравословен начин”.

**II. КУЛТУРНА ДЕЙНОСТ**

**Официални празници:**

* **3 март** – Национален празник на България. Паметна дата на Освобождението на България от османско владичество. На този ден възкресяваме героичните събития от 1877г. - 1878г. и с благодарност отдаваме почит пред паметта и подвига на стотиците хиляди именни и безименни герои, отдали живота си за свободата на България!

Една съвместна инициатива за поредна година, организирана от Кметство Зверино, НЧ”Факел-1926” с. Зверино, Кметство Оселна , НЧ”Просвета -1929” с. Оселна, Кметство Игнатица, НЧ”Н. Й. Вапцаров” с. Игнатица.

Тържествената програма започна под звуците на българския химн с издигане на българския флаг, като тази година за издигане на знамето бе удостоен Иво Иванов.

Рецитал поднесоха възпитаници на ДГ”Звездичка”, ученици при СУ”Свети Климент Охридски”, писатели на ХТК”Факел”, а Мирела Николова разказа на нашето славно минало, което е повод за национална гордост.

Пред паметния знак „Печена църква”, бе поднесен венец в почит на загиналите хора в изгорената в миналото църква от турците.

* **24 май** – Ден на светите братя Кирил и Методий, на българската азбука, просвета и култура и на славянската писменост. Празнична програма с рецитал и музикално – танцов поздрав в двора на училището.
* **1 ноември – Ден на народните будители.**

**Откриване паметна плоча на Димитър Асенов – Дидията на сградата на НЧ”Факел-1926” с. Зверино.**

Димитър Асенов Дидията – основател и диригент на Пионерски духов оркестър – Зверино и Младежки духов оркестър – Зверино, композитор, почетен жител на Зверино, почетен гражданин на гр. Враца.

В чест и признателност на делото му, тържествено открихме паметна плоча, поставена на сградата на НЧ”Факел-1926”, по инициатива на музикантите от Духовите оркестри на Зверино и НЧ”Факел-1926” с. Зверино. Паметната плоча изработи майстор – каменоделец Ненчо Николов.

Откриването започна с изпълнение на военни маршове и народни хора на Врачански духов оркестър, включително авторски маршове на Димитър Асенов – Дидията.

С рецитал и биография за Дидията, с благодарност за съпричастността на музикантите от Зверино за реализиране на идеята, Стилияна Стоянова и Цветан Ценов откриха събитието, което да увековечи делото на Димитър Асенов!

На откриването представихме „Табло за Дидията” – включващо архивни снимки на оркестрите на Зверино, биографията му, спомени за Дидията съставено от Стилияна Стоянова

Димитър Асенов, оставил толкова силни спомени във всички музиканти със желязната дисциплина, ред, без пропуски в репетициите и в същото време сърцат човек, с голяма обич към децата, винаги готов да помогне на всеки.

Събитието уважиха много музиканти от Духовите оркестри на Зверино, самодейци, внуци на Дидията, краеведът Ивана Захариева, Иван Аспарухов – кмет на Община Мездра.

НЧ ”Факел-1926” подготви прекрасен кетъринг за гостите, със кулинарното майсторство на Иванка Ангелова и Марин Маринов!

**Празнично - обреден календар:**

* **6 януари „Богоявление в Зверино”** – За седма поредна година в Зверино отбелязахме светлия християнски празник Богоявление - водосвет, спасяване на богоявленския кръст и мъжко хоро при устието на река Златица.Организатори на събитието са Кметство Зверино и НЧ ”Факел-1926” с. Зверино, родолюбиви млади момчета от Зверино, начело с патриота Борислав Радославов, и с финансовата подкрепа на Йордан Величков!

Празникът започва още от 6.00 часа сутринта в НЧ ”Факел-1926”с. Зверино, където се събират всички участници, облечени в национални носии и всички заедно посрещаме смолянските гайдари от 101 каба гайди. В 8.30 часа всички се отправяме към Храм ”Свети Димитър”, където отец Антон отслужи света литургия, след това в 9.30 часа от църквата потегли литийно шествие, начело с иконата на Светото кръщение, хоругви и национални трибагреници, заедно с уникалната народна музика на смолянските гайдари и родолюбивите момчета и момичета от Зверино, носещи в сърцата си силният български дух, пазители на традиции и вяра, на силната връзка с родния край.

Шествието потегли към „Долната махала” към устието на река Златица при „Пръстените”, където Мирела Николова, произнесе традиционно послание към присъстващите, а отец Антон отслужи Велик Богоявленски водосвет.

За спасяването на христовия кръст в ледените води на река Златица участват само местни момчета от Зверино, като тази година скочиха 50 мъже от Зверино, а кръста хвана Петър Иванов. И както повелява традицията, под ритмите на „Песен за капитан Петко войвода”, в съпровод на родопски гайди и народната певица Златина Узунова, се изви Мъжкото ледено хоро. Кулминацията на празника бе голямо българско хоро на мегдана на всички присъстващи под звуците на магичния български фолклор!

* **14 февруари – Трифон Зарезан**. Пресъздаване на обичая по зарязване на лозите.
* **1 март – „Баба Марта иде”.** Баба Марта закичва с мартеници на жители от село Зверино.
* **08 април – Лазаровден в Зверино.**

На Лазаровден традицията повелява малки момичета и неомъжени жени да бъдат лазарки, която винаги е спазвана в Зверино. От 2019г. празника се провежда организирано от НЧ ”Факел-1926”с. Зверино с цел тази стара традиция да се запази, поддържа и надгражда, да предаваме на поколенията знания, традиции, обичаи.

Още от ранни зори се събираме в Читалището, където ежегодно подготвяме тематичен кът с украса, посветен на празника.

Красивите и очарователни лазарки, облечени в национални носии, закичват своите кошници с пролетни цветя, пресъздава се наричането за здраве и благослов на домовете, пеят лазарски песни.

За втора поредна година наши специални гости на празника са етнографи от Чехия и доц. Петко Христов от Института за етнология и фолклористика с Етнографски музей към Българска академия на науките - гр. София.

Тази година участие взеха 35 момичета към Автентичната лазарска група на Читалището, като бяха разпределени на три групи, които да обходят различни райони от село Зверино – Селото, Гарата и Оданат.

Репортаж за празника направиха телевизия Медия нюз от дома на Ирена и Калоян Петрови.

Ръководители на групите – Деница Ценова и Стилияна Стоянова.

* **13 април** - **Велики Четвъртък** – Подготвяне на тематичен кът и спазване на обредната традиция по боядисване на яйца и месене на козунаци за Великден, с участието на деца, родители и баби от село Зверино пресъздадохме в Читалището.

Стилияна Стоянова разказа за Страстната седмица – последната седмица от земния живот на Исус Христос и за дните в нея, които са наречени Велики.

След това, всички заедно се включихме, с интерес и креативност боядисахме пъстри великденски яйца, а първото - червено яйце, което символизира христовата кръв поднесохме на Богородица. Самодеецът Невена Бояджиева показа месенето на козунаци, както са го правили в миналото – в автентични нощови, с пресяване на брашното, замесване и наричане за здраве, а след това и децата опитаха как се меси козуначното тесто. Авторски стихотворения представиха Иванка Гьонова и Христана Цветкова.

* **2 май** - Великден – литургия в храм Св. Димитър.
* **24 юни** – Еньовден - „За силата на билките и лековитата вода” – Рецитал с наричане за здраве. Пресъздаване на обичая по бране на билки.
* **26 октомври** - Димитровден. Празник на храм „Св. Димитър” и курбан за здраве.
* **6 декември** – Никулден, литургия в храм „Св. Димитър”.
* **24 декември** - Коледуване в Зверино.

Още от ранни зори коледарите се събират в малкия салон на Читалището, да наметнат ямурлуци, да сложат калпаци, за се закичат с герданчета с нанизани пуканки, да запеят песни, и водени от своя станеник – Цветан Ценов, тръгват да благославят домовете на зверинчани.

Тази година обичаят коледуване бе излъчен в ефира на Националната телевизия „БТВ” от репортерът Маргарита Стефанова от дома на семейство Митови и от дома на Благовеста Петрова. С пресъздаване на обредната трапеза за Бъдни вечер, любезните домакини посрещнаха коледарите, а те пяха коледарски песни, наричаха за здраве и берекет.

**Коледуването и тази година е с кауза**: „Коледната приказка на Вики”, като събраната сума от 1500 лв. бе дарена за лечение на детето.

**Оброци проведени през годината: 9**

* Гергьовден - 6 май – Кръста в местност „Реката”.
* Спасовден – 25 май – Кръста в местност „Сивец”.
* Свети дух – 5 юни – Кръста в местност „Слого” .
* Св. вмчк Прокопий – 25 юни – Кръста на местността „Оданад”, при беседката.
* Илинден – 20 юли – Кръста „На дървото”.
* Илинден – 20 юли – Кръста местността „Гарата”.
* Св. Мария Магдалина - 22 юли – Кръста местността „Каменица”.
* Успение на Пресвета Богородица - 15 август – Кръста при река Златица, местност „Долната махала”.
* Димитров ден - 26 октомври – Храмов празник и курбан за здраве на село Зверино.

**III. ПРАЗНИЦИ НА МЕСТНАТА ОБЩНОСТ**

* **06 януари** – 175 години от рождението на Христо Ботев и поднасяне на венец пред паметника на революционера в Зверино;
* **8 март** – Ден на жената – Празник в Читалището;
* **4 юни – Ден на Зверино**, организиран от Кметство Зверино и НЧ”Факел-1926” с. Зверино. Четвърти юни е ден, в който в Зверино отдаваме почит пред подвига на Христо Ботев и всички дали живота си за свободата на България при паметния знак, увековечил преминаването през нощта на 22 май (3 юни н.ст.) 1876г. на група Ботеви четници, начело с военния командир Никола Войновски, през брода на река Искър, подпомогнато от родолюбиви зверинчани. Началото бе в 21.00 часа, с водосвет отслужен от отец Антон. Слово произнесоха кметът на с. Зверино – Стоян Петров и кметът на Община Мездра – Иван Аспарухов. Рецитал изнесоха възпитаници на ДГ”Звездичка”, ученици от СУ ”Св. Климент Охридски” и писателката Иванка Гьонова с авторско стихотворение.

Пред паметния знак венци бяха поднесени от Кметство Зверино, НЧ”Факел-1926” с. Зверино, СУ ”Св. Климент Охридски”, ДГ”Звездичка”, ПК”Златица”, Община Мездра. Възпроизведена бе възстановка по преминаване на Ботевите четници, а кулминацията бе митинг заря.

* **4 юни – Шести Национален фолклорен фестивал ”ЗМЕЙ ГОРЯНИН” с. Зверино - 2023г.,** организиран от Кметство Зверино, НЧ”Факел-1926” с. Зверино, със съдействието на Община Мездра.

Фестивалът започна в 10.00 часа на амфитеатралната сцена на обновения Площад „4 юни” с. Зверино, като на сцената бе поставена покрита конструкция с 8 метров винил – с логото на фестивала „Змей Горянин” и с професионално озвучаване.

Програмата откриха Стилияна Стоянова и Наталия Иванова с приветствие към всички гости и участници на фестивала. Кметът Стоян Петров също поздрави всички присъстващи.

Тази година в шестото издание на фестивала участие взеха 480 певци, танцьори и инструменталисти от областите Враца, Монтана, Плевен и София, пресъздаващи българския автентичен и обработен фолклор чрез музика, песни и танци. На сцената се изявиха 35 читалищни, училищни и детски танцови състави, фолклорни формации, народни хорове, вокални групи и други, както и 21 индивидуални изпълнители.

Шестото издание на фестивала беше без конкурсен характер. Всички участници във фестивала получиха Грамоти и „Плакети за съхранение и популяризиране на българския фолклор”, връчени от Стилияна Стоянова.

Гост изпълнители бяха Ансамбъл Мездра и народните певици – Ива и Велислава Костадинови.

Патриотичен привкус на фолклорния празник придаде историческата възстановка по посрещането от родолюбиви зверинчани през бунтовната пролет на 1876г. на група Ботеви четници, водени от военния командир Никола Войновски.

* **18 юли – Зверино е домакин на Трети международен фолклорен фестивал „Магията на Мездра”** проведен на Площад „4 юни” с. Зверино на новата амфитеатрална сцена. Изявиха се участници от Армения, Китай, Джорджия, Гуам, Индонезия, Малайзия, Мароко, Мексико, Филипините и Сърбия.
* **15 септември– Първи учебен ден в СУ ”Свети Климент Охридски”.**
* **26 ноември –** **97 години Читалищна дейност**, 97 години духовност и култура в село Зверино. Празник със самодейците в Читалището.
* **16 декември – Коледен Концерт**, проведен в концертната зала на НЧ ”Факел-1926”.

Коледа – най - специалното време от годината. Времето на малките и големите вълшебства, един вълнуващ празник, изпълнен с песни и танци, и среща с Дядо Коледа.

Концерта откриха водещите Ерика и Светла с рецитал „Коледна магия”.

ДГ ”Звездичка” зарадваха публиката с танцови изпълнения на група „Ежко Бежко” и група „Детелина”, с рецитал на Йоана и Траян, и музикално изпълнение на Денис Радков.

Участие взеха ученици при СУ ”Св. Климент Охридски” – театрална група „Приказен свят”, певческа група „Зверинче” и танцова група „Танцът на народите”, театрална сценка „Коледари” на четвърти клас, театрална сценка „Коледната ръкавица” на първи клас. Песен изпълни младата талантлива певица Теодора Цекова и авторски танц представиха Биляна и Денислав.

Музикални поздрави поднесоха прекрасните самодейци от ЖФГ”Плетеница”, Йордан Борисов и МФГ ”Змей Горянин”.

Дядо Коледа и Снежанка зарадваха децата с шоколади, а специален гост на концерта бе певицата Бойка Дангова!

* **23 декември - Коледен благотворителен базар в Зверино** под надслов „Коледната приказка на Вики” на Площад „4 юни”.

Всички заедно, в името на добрите каузи и съпричастни да помогнем на малкия Вики, който страда от онкологично заболяване, Кметство Зверино, НЧ ”Факел-1926”, СУ ”Свети Климент Охридски”, ДГ ”Звездичка”, „ПК Златица”, БМЧК Зверино, Клуб „Творилница”, всички добри хора от Зверино, които подадоха ръка за подкрепа.

Събраната сума на базара от 17 000 лв. бе дарена за лечение на детето.

Коледният базар завърши със среща с Дядо Коледа и много подаръци за децата, изпълнения на Ансамбъл Мездра и певецът Илия Луков, и празнична заря.

**IV. ЛЮБИТЕЛСКО ХУДОЖЕСТВЕНО ТВОРЧЕСТВО**

**МФГ ”Змей Горянин” с художествен ръководител Димо Филипов**

* 18 април - Концерт спектакъл „Да останем богати” – 75 години Ансамбъл Мездра в зала 1 на НДК, с участието на МФГ ”Змей Горянин”. От името на НЧ”Факел - 1926” бе поднесен Поздравителен адрес и кошница с цветя!
* 1 май – Фолклорен празник на село Игнатица;
* 21 май – XVII Национален фолклорен събор „Де е българското” с. Очиндол, общ. Мездра, грамота;
* 04 юни – Шести Национален фолклорен фестивал „Змей Горянин” с. Зверино;
* 10 юни – XIII Международен фолклорен фестивал „Шопски наниз” - Община Костинброд. Диплом и статуетка 1 място в раздел обработен песенен фолклор;
* 15 юли – IV НФФ „Пей, танцувай и в Моравица лудувай” с. Моравица, общ. Мездра;
* 22 юли – Девети Фолклорен Фестивал ”Фолклорна среща” с. Елешница, общ. Разлог;
* 22 юли – Международен фестивал на народното творчество Фолклорна фиеста „FOLK FEST - Банско” Община Банско;
* 24 септември – Осми НФС „Ритъмът на България” 2023г. гр. Ловеч

МФГ ”Змей Горянин” спечели "GRAND PRIX" – голямата награда в раздел вокално изкуство;

* 2 декември - МФГ "Змей Горянин" взе участие в благотворителната инициатива в подкрепа за децата от Комплекс за социални услуги за деца и лица с увреждания гр. Мездра, организирана по случай 3 декември - Международен ден на хората с увреждания! Добрината окриля делата!
* 16 декември – Коледен концерт в НЧ”Факел-1926” с. Зверино

**ЖФГ ”Плетеница” с художествен ръководител Милчо Романски**

* 1 април – XIX Фестивал на хумора и шегата „Който се смее, дълго живее” с. Байлово, общ. Горна Малина; Диплом и втора награда за хумористична песен;
* 1 май – Фолклорен празник на село Игнатица - грамота;
* 20 май – 95 години НЧ ”Просвета – 1928” с. Царевец, общ. Мездра;
* 21 май – XVII Национален фолклорен събор „Де е българското” с. Очиндол, общ. Мездра, грамота;
* 04 юни – Шести Национален фолклорен фестивал „Змей Горянин” с. Зверино – грамота и плакет;
* 11 юни – НФФ ”Ехо от Северозапада” с.Сухаче, общ. Червен бряг. Диплом и първо място – златен медал в раздел песенен фолклор;
* 15 юли – IV НФФ „Пей, танцувай и в Моравица лудувай” с. Моравица, общ. Мездра;
* 02 септември – ФФ „Типченица пее” с. Типченица, общ. Мездра. Грамота и бронзов медал в раздел песенен фолклор;
* 16 декември – Коледен концерт в НЧ”Факел-1926” с. Зверино

**Йордан Борисов – изпълнител на автентични инструменти - двоянка, дудук, окарина;**

* 1 април – XIX Фестивал на хумора и шегата „Който се смее, дълго живее” с. Байлово, общ. Горна Малина. Специална награда за съхранение на инструменталното изпълнителско изкуство и златен медал!
* 18 април - Концерт спектакъл „Да останем богати” – 75 години Ансамбъл Мездра в зала 1 на НДК, и участие на Йордан Борисов;
* 1 май – Фолклорен празник на село Игнатица - грамота;
* 20 май – 95 години НЧ ”Просвета – 1928” с. Царевец, общ. Мездра;
* 21 май – XVII Национален фолклорен събор „Де е българското” с. Очиндол, общ. Мездра, грамота;
* 04 юни – Шести Национален фолклорен фестивал „Змей Горянин” с. Зверино, грамота и плакет;
* 10 юни – XIII Международен фолклорен фестивал „Шопски наниз” - Община Костинброд - грамота;
* 11 юни – НФФ ”Ехо от Северозапада” с.Сухаче, общ. Червен бряг. Диплом и първо място – златен медал;
* 15 юли – IV НФФ „Пей, танцувай и в Моравица лудувай” с. Моравица, общ. Мездра;
* 22 юли – Девети Фолклорен Фестивал ”Фолклорна среща” с. Елешница, общ. Разлог. –

Златен медал.

* 22 юли – Международен фестивал на народното творчество Фолклорна фиеста „FOLK FEST - Банско” Община Банско;
* 19 август – XI Фолклорен събор “Хоро се вие, песен се пее” с. Миланово, общ. Своге – Диплом и статуетка за високо художествено изпълнение!
* 26 август – НФС ”Белокаменица” с. Царевец, общ.Мездра – Златен медал в раздел Автентични инструменти;
* 02 септември – ФФ „Типченица пее” с. Типченица, общ. Мездра. Грамота и златен медал;
* 24 септември – Осми НФС „Ритъмът на България” 2023г. гр. Ловеч – Диплом и Златен медал;
* 16 декември – Коледен концерт в НЧ”Факел-1926” с. Зверино

**Детски танцов състав “Факел” с художествен ръководител Деница Ценова**

* 1 май – Фолклорен празник на село Игнатица;
* 4 май – Международен детски фестивал „Мездра май”;
* 21 май – XVII Национален фолклорен събор „Де е българското” с. Очиндол, общ. Мездра, грамота;
* 04 юни – Шести Национален фолклорен фестивал „Змей Горянин” с. Зверино, грамота и плакет;

**Милчо Романски – изпълнение на акордеон.** 02 септември – ФФ „Типченица пее” с. Типченица, общ. Мездра. Грамота и сребърен медал;

**Димо Филипов – изпълнение на овчарска свирка.** 02 септември – ФФ „Типченица пее” с. Типченица, общ. Мездра. Грамота и бронзов медал;

**Група за възстановки – Ботеви четници 14 участника;**

* **2 юни** - Поход от с. Зверино до връх Околчица, по повод 147 години от героичната смърт на Христо Ботев;
* **4 юни** – НФФ ”Змей Горянин”. Възстановка по посрещане на Ботеви четници в с. Зверино, както през бунтовната 1876г.;
* **4 юни** – Ден на село Зверино. Възстановка по преминаване на Ботеви четници с командир Никола Войновски през р. Искър.

**Автентична коледарска група** - 35 участника; Изяви – 1;

**Автентична лазарска група** - 35 участника; Изяви – 1;

**Клуб за народни хора „Мераклии” с. Зверино** – 14 участника;

**V. ДОБРОВОЛЧЕСКИ ИНИЦИАТИВИ:**

* 16 септември - Да изчистим България. НЧ”Факел-1926” се включи в Националната инициатива „Да изчистим България”, като бяха почистени зелени площи, детски площадки, района около храм „Св. Димитър” в Зверино.
* Участие в инициативата „Капачки за бъдеще” на Фондация Лазар Радков!
* 23 декември - Благотворителен коледен базар „Коледната приказка на Вики” в Зверино, проведен на „Площад 4 юни”. Събраната сума от 17 000 лв. бе дарена за лечение на детето.
* 24 декември - Коледуване с кауза на коледарите на Зверино – те дариха 1500 лв за подпомагане каузата „Коледната приказка на Вики”!
* Участие на МФГ”Змей Горянин” в благотворителна инициатива в подкрепа на децата от Комплекс за социални услуги и лица с увреждания гр. Мездра.

**VI. СЪБИРАНЕ И РАЗПРОСТРАНЕНИЕ НА ЗНАНИЯ ЗА РОДНИЯ КРАЙ**

* Етнографски кът – Брой експонати – 180 от които новонабавени 34 експоната.
* Кът „Ръчно плетиво” - Брой експонати – 63, от които новонабавени 37 експоната.
* Новосъздаден Кът „Българска шевица” – 2023г. – 20 бр.
* 12.05.23г. - Участие в майски краеведски четения в Община Мездра;
* 26.09.23г. - Участие в Ден на краеведа в РБ”Христо Ботев” гр. Враца;
* Изготвяне на презентация с 80 слайда „Из архивите на Зверино” от Стилияна Стоянова, представена на Краеведските четения в Мездра и в Ден на краеведа – Враца, публикувана в сайта „Карта на времето”!
* Предоставяне на дигитален носител на книгата „Село Зверино – история, бит, етнография, фолклор” на Иван Цанев на РБ ”Христо Ботев” гр. Враца и публикуването в сайта „Карта на времето”, който съдържа краеведски материали за населените места във Врачанска област;
* Откриване паметна плоча на Димитър Асенов – Дидията на сградата на НЧ”Факел-1926” с. Зверино – основател на пионерски духов оркестър в Зверино и Младежки духов оркестър – Зверино. Краеведско проучване на Стилияна Стоянова и изготвяне на табло на Дидията.
* Направа на портрети на основателите на Читалището – Анастас Куцаров, Кръстьо Торбанов и Иван Илиев.
* Краеведско проучване на Стилияна Стоянова – Издирване на автентични песни от Зверино.

**VII. МАТЕРИАЛНА БАЗА**

* Извършен ремонт на салон за репетиции и културни мероприятия в НЧ ”Факел-1926” – вътрешна изолация на стените и поставяне на структурна мазилка, реализиран от бюджета на Читалището , с подкрепата на Общинско предприятие БКС за осъществяване на ремонтните дейности.
* Извършихме освежителен ремонт на мъжка гримьорна в НЧ”Факел-1926” с. Зверино.
* Закупени 4 бр. щендери за новоизградената гардеробна в Читалището.
* Направен винил за Лазаровден.
* Закупен нов шкаф и създаден „Фотоархив на НЧ”Факел-1926” Зверино.
* Закупена нова Аудиосистема – колона Финлукс за нуждите на Читалището.
* **VIII. Организационни .**

Редовно се провеждат заседания на Читалищното настоятелство и Проверителната комисия. Общо събрание: 2. Заседания на настоятелството и проверителната комисия: 6.

Проведено Отчетно – изборно събрание и за председател е преизбран Цветан Ценов. Читалищно настоятелство – Борислав Радославов, Наталия Иванова, Венета Петрова и Митко Ангелов. Проверителна комисия – Нели Стоянова, Тодорка Недялкова и Росица Христова.

Цветан Ценов е избран за представител на НЧ „ Факел-1926” село Зверино в колективния върховен орган и член на Общото събрание на Сдружение с нестопанска цел „Местна инициативна група – Мездра 2023“ по смисъла на мярка 19 „Водено от общностите местно развитие” от Програма за развитие на селските райони 2014-2020 година.

* През отчетния период НЧ ”Факел-1926” работи съвместно с всички институции – Кметство Зверино, СУ ”Св. Климент Охридски”, ДГ ”Звездичка”, Дирекция на Национален парк „Врачански Балкан”, Община Мездра, РБ ”Христо Ботев”гр. Враца, НЧ ”Развитие -1869” гр. Враца, Министерството на културата, Читалищата в Община Мездра, Общинско предприятие БКС, и много други от цялата страна, със клубовете – ПК ”Златица”, БМЧК - Зверино, Клуб „Творилница” и др.

Отговорно и съвестно откликваме на всички инициативи, в подкрепа на самодейци, на всички хора, които имат отношение към благополучието и развитието на село Зверино.

Стремим се да изпълним със съдържание празниците на местната общност!

Днес ние градим нашата история! Всички ние – хората на Зверино! Създаваме истински стойностни неща, развиваме инициативи и дейности, здравата основа за бъдещето!

В заключение можем да кажем, с много усилия, упоритост и постоянство продължаваме да градим нашето Читалище, което за Зверино е символ на традиции, народната памет и силния български дух, средище за просветно, културно и духовно развитие, място в което когато влезеш, можеш да се докоснеш до светлината на българската идентичност, да усетиш любовта към родното място и да се гордееш, че си се родил и живееш в прекрасното място – село Зверино!

Отчета е приет на Общо събрание с Протокол №3/24.03.2024г.

24.03.2024г. Председател : ………

с. Зверино / Цветан Ценов/

Изготвил:………

/Стилияна Стоянова /